PTG มอบ “ก๊าซหุงต้มพีที” ช่วยครัวสนามเคลื่อนที่ ด่านหน้ากทม.
PTG มอบผลิตภัณฑ์ “ก๊าซหุงต้มพีที” สนับสนุนรถครัวสนามเคลื่อนที่ ณ บริเวณด้านข้างศาลาว่าการกรุงเทพมหานคร เพื่อช่วยเหลือผู้ปฏิบัติงานช่วยเหลือผู้ป่วยโควิด-19
21 ก.ย. 2564

บริษัท แอตลาส เอ็นเนอยี จํากัด บริษัทในกลุ่ม บริษัท พีทีจี เอ็นเนอยี จำกัด (มหาชน) หรือ PTG ผู้จัดจำหน่ายก๊าซหุงต้มพีที นำโดยนายสุวัชชัย พิทักษ์วงศาภรณ์ กรรมการผู้จัดการ ได้ลงพื้นที่มอบผลิตภัณฑ์ก๊าซหุงต้มพีที เพื่อร่วมสนับสนุนรถครัวสนามเคลื่อนที่ กรุงเทพมหานคร โดยมีนายเฉลิมพล โชตินุชิต ผู้อำนวยการสำนักพัฒนาสังคมกรุงเทพมหานครเป็นผู้รับมอบ ณ บริเวณด้านข้างศาลาว่าการกรุงเทพมหานคร (เสาชิงช้า)
สำหรับเพื่อประกอบอาหารปรุงสุกใหม่บรรจุกล่อง มื้อกลางวันและมื้อเย็น สัปดาห์ละ 2 วัน ทุกวันอังคารและวันศุกร์ ส่งมอบให้กับบุคลากรทางการแพทย์ เจ้าหน้าที่ที่ปฏิบัติงานในโรงพยาบาลสังกัด กรุงเทพมหานคร และโรงพยาบาลสนาม หน่วยอาสาสมัคร รวมถึงพนักงานขับรถยนต์ที่กำลังปฏิบัติงานช่วยเหลือผู้ป่วยโควิด-19 เป็นการส่งต่อแรงบันดาลไฟจากก๊าซหุงต้มพีที เพื่อขับเคลื่อนให้คนไทยทุกคน “อยู่ดีมีสุข” พร้อมที่จะก้าวผ่านวิกฤต COVID-19 ไปพร้อมกัน
โดยนายสุวัชชัย กรรมการผู้จัดการ บริษัท แอตลาส เอ็นเนอยี จำกัด กล่าวว่า บริษัทฯเล็งเห็นความสำคัญของบุคลากรทางการแพทย์ หมอ พยาบาล และอาสาสมัครต่างๆที่มีความเสี่ยงสูง ในการปฏิบัติหน้าที่ท่ามกลางสถานการณ์โควิด-19 ซึ่งมีผู้ป่วยติดเชื้อเพิ่มขึ้นอยู่ทุกวัน ทางบริษัทฯจึงได้เข้ามาร่วมช่วยเหลือตามหน่วยงานต่างๆ ทั้งภาครัฐ และเอกชน ที่ส่งอาหารสนับสนุนบุคลากรทางการแพทย์อย่างต่อเนื่อง
สำหรับในวันนี้ได้มาร่วมสนับสนุนก๊าซหุงต้มพีทีให้กับรถครัวสนามเคลื่อนที่ กรุงเทพมหานคร โดยสำนักพัฒนาสังคม เพื่อใช้ประกอบอาหารปรุงสุกใหม่บรรจุกล่อง ส่งมอบต่อให้กับบุคลากรทางการแพทย์และเจ้าหน้าที่ที่ปฏิบัติงานในโรงพยาบาลสังกัด กทม. และโรงพยาบาลสนาม โดยบริษัทฯมีความมุ่งมั่นจึงขอร่วมเป็นส่วนหนึ่งของสังคมเพื่อให้ผ่านวิกฤตครั้งนี้ไปด้วยกัน โดยเฉพาะอย่างยิ่ง กลุ่มนักรบด่านหน้า ก๊าซหุงต้มพีทีขอเป็นส่วนหนึ่งในการเติมพลังกายพลังใจในการต่อสู้กับวิกฤตนี้ต่อไป
 
 